**Månedsrapport Smørblomsten- august 2023**
Fagområde: Nærmiljø og samfunn

Et nytt barnehageår er igang - som vi gleder oss til å dele sammen med dere!

Vi har til nå tatt imot to nye barn på Smørblomsten og per nå har vi en barnegruppe på 16 barn. I tillegg har det begynt to nye ansatte på avdelingen, Nina H og Anne Britt.

Denne måneden har vi brukt god tid på å bli kjent med hverandre, både store og små. Vi har brukt tid på å være mye sammen i små og store grupper for å skape trygghet, gruppetilhørighet og for å bygge relasjoner. Dette er viktige faktorer for barnas trivsel i barnehagen. Videre har vi fokusert på å skape gode rutiner som er tilpasset vår barnegruppe. Gode rutiner er viktig for at barnehagedagene skal bli mest mulig trygg og forutsigbar for barna.

Samlinger er også en arena for å skape fellesskapsfølelse og tilhørighet i gruppa. I morgensamlingene benytter vi dagtavla med bilder av barna for å finne ut hvem som er i barnehagen og hvem som er borte. I tillegg synger vi ofte navnesanger hvor vi benevner barnas navn.

Barna har fått vise frem sine “hus” i samling med bilde av sine familiemedlemmer, samt tegne sin egen familie. På denne måten blir vi enda bedre kjent og barna syntes det er veldig stas å fortelle om og vise frem sin familie.

Ut ifra månedens fagområde, nærmiljø og samfunn, har vi vært på noen turer både i større og mindre grupper. Barna har vært på blåbærtur, samt en tur til lekeplassen. Her blir vi bedre kjent med nærområdet og det er mye å utforske og undre seg over underveis. Vi håper på flere fine turer sammen!

I Skogkanten barnehage er det ulike temaer vi skal jobbe med barnehageåret 2023/2024, som står beskrevet i årsplanen. Et deltema er “Skal vi leke sammen?” hvor hensikten er at barna skal ha et felles fokus og utvikler leketemaer de har erfaring fra, samt at det omfavner livsmestring og vennskap. For å arbeide med dette benytter vi Ole Brumm og hans verden som vår fellesnevner. På Smørblomsten har vi blitt noe kjent med Ole Brumm gjennom bøker, tegninger og flere av barna har laget en felles Ole Brumm. Vi gleder oss til å bli bedre kjent med Ole Brumm og vennene hans!

Hilsen oss på Smørblomsten!